Author: user
Last saved by: vzor
Company: MZV SR

S p r á v a 
o Analýze ziskovosti a návrhu opatrení na zvýšenie výšky vyplácaných dividend v spoločnosti Správa služieb diplomatickému zboru, a.s.

V pôsobnosti Ministerstva zahraničných vecí SR je jedna akciová spoločnosť so 100 % majetkovou účasťou štátu – Správa služieb diplomatickému zboru, a.s.
	
	Celkový majetkový vklad štátu do základného imania akciovej spoločnosti so 100 % majetkovou účasťou štátu v pôsobnosti Ministerstva zahraničných vecí SR k 31. 12. 2004 tvoria:
-	listinné akcie Správy služieb diplomatickému zboru, a.s., na meno v počte 15 170 akcií, pričom menovitá hodnota jednej akcie je 100 000,- Sk.

1.	Základné informácie o akciovej spoločnosti v pôsobnosti MZV SR so 100 % majetkovou účasťou štátu

Spoločnosť Správa služieb diplomatickému zboru, a.s., bola na základe uznesenia vlády SR č. 746 zo dňa 15. 08. 2001 dňom 01. 10. 2001 transformovaná z príspevkovej organizácie na akciovú spoločnosť so 100 % majetkovou účasťou štátu. Do obchodného registra Okresného súdu Bratislava I bola spoločnosť zapísaná dňa 15. 10. 2001, oddiel Sa, vložka č. 2834/B, IČO: 35822163. 
Základné imanie spoločnosti k 31. 12. 2004 predstavovalo 1 517 000 000,- Sk.

Spoločnosť Správa služieb diplomatickému zboru, a.s., prevzala všetky práva a záväzky zrušenej štátnej príspevkovej organizácie Správa služieb diplomatickému zboru. Jediným akcionárom je Ministerstvo zahraničných vecí SR.

2.	Výdavky štátneho rozpočtu po dobu existencie príspevkovej organizácie Správa služieb diplomatickému zboru

V rokoch 1996 – 2000, teda počas existencie Správy služieb diplomatickému zboru ako príspevkovej organizácie, boli organizácii s cieľom realizovať investičné aktivity poskytnuté príspevky zo štátneho rozpočtu v celkovej výške 241 971 tis. Sk (podrobne pozri tabuľku č. 1). Vznikom akciovej spoločnosti prestal štátny rozpočet financovať túto činnosť a všetky výdavky s udržovaním a zveľaďovaním majetku štátu prevzala na seba akciová spoločnosť. 

V danom období organizácia použila z vlastných zdrojov na účely opráv a údržby svojich nehnuteľností celkovú sumu 48 375 tis. Sk (podrobne pozri tabuľku č. 1). SSDZ vlastní najmä staršie budovy a uvedená suma opráv nepostačovala na zabezpečenie dostatočnej reprodukcie a udržiavania objektov. 

Tabuľka č. 1 

Ukazovateľ (v tis. Sk) | 1996 | 1997 | 1998 | 1999 | 2000
Opravy a údržba | 5 931 | 9 613 | 12 702 | 7 626 | 12 503
Príspevok zo ŠR na investície | 82 600 | 52 600 | 36 000 | 50 771 | 20 000

3. 	Základné finančné parametre akciovej spoločnosti za roky 2001 až 2004 a predpokladaný vývoj v rokoch 2005 a 2006

Ako je možné vidieť z tabuľky č. 2, spoločnosť napriek transformačnému procesu dosiahla zisk už roku 2001 a vyplatila dividendy vo výške 1 mil. Sk. Zisk sa v priebehu prvého roku samostatnej činnosti zvýšil na úroveň 6,1 mil. Sk, čo umožnilo spoločnosti vyplatiť akcionárovi za rok 2002 dividendy vo výške 2 mil. Sk. V priebehu roku 2003 bol výsledok hospodárenia ovplyvnený   výrazným poklesom kurzu USD voči SKK a začatím čerpania úveru na výstavbu administratívneho centra Diplomat. Napriek tomu boli v roku 2003 odštartované základné koncepčné zámery na zhodnotenie majetku a prípravu a realizáciu nových investícií. Spoločnosti sa podarilo dosiahnuť zisk vo výške 5,7 mil. Sk a vyplatiť dividendy vo výške 2 mil. Sk. Vývoj v roku 2004 bol poznačený ukončením investičnej akcie – AC Diplomat a čerpaním  úveru vo výške 180 mil. Sk, ako aj ďalším poklesom kurzu USD a EUR voči SKK.  Napriek uvedenému spoločnosť vykázala v roku 2004 zisk po zdanení vo výške 9,8 mil. Sk a v roku 2005 odviedla za rok 2004 dividendy vo výške 7 mil. Sk. 

Rok 2005 a roky nasledujúce sú zamerané na hľadanie úspor a racionalizáciu činností tak, aby bol dosiahnutý plánovaný zisk spoločnosti. Výsledok hospodárenia v tomto období je  významným spôsobom ovplyvňovaný splácaním poskytnutého úveru na výstavbu budovy AC Diplomat a jeho príslušenstva, ktorý je splatný do roku 2013. 

Spoločnosť plánuje v roku 2005, tak ako je uvedené v tabuľke č. 2, dosiahnuť zisk pred zdanením vo výške 76,65 mil. Sk a akcionárovi v roku 2006 vyplatiť dividendy vo výške 60 mil. Sk. V roku 2006 spoločnosť predpokladá hrubý zisk vo výške 102,8 mil. Sk, pričom v roku 2007 plánuje vyplatiť  zo  zisku dividendy vo  výške 80 mil. Sk.

Tabuľka č. 2
| | | | údaje sú v tis. Sk
Rok | aktíva | vlastné imanie | zisk po zdanení | dividendy | ROE (%)
2001 | 1 609 000 | 1 587 000 | 2 606 | 1 000 | 0,16
2002 | 1 674 000 | 1 577 000 | 6 132 | 2 000 | 0,39
2003 | 1 787 000 | 1 578 000 | 5 696 | 2 000 | 0,36
2004 | 1 812 000 | 1 585 000 | 9 782 | 7 000 | 0,62
2005 | 1 845 000 | 1 653 000 | 67 550 | 60 000 | 4,09
2006 | 1 850 000 | 1 680 000 | 89 250 | 80 000 | 5,31

Vývoj základných ukazovateľov ekonomickej analýzy v oblasti likvidity, rentability a zadlženosti spoločnosti SSDZ, a.s., v rokoch 2002 až 2004 a odhad vývoja v rokoch 2005 a 2006 je uvedený v tabuľke č. 3. Z uvedených údajov vyplýva postupné zlepšovanie sa základných ekonomických parametrov spoločnosti.

Tabuľka č. 3
Rok | Okamžitá likvidita | Bežná likvidita | Celková likvidita | Celková zadlženosť | Rent. tržieb | ROA | ROE
2002 | 1,09 | 1,12 | 1,14 | 0,00 % | 4,98 % | 0,36 % | 0,39 %
2003 | 0,21 | 0,33 | 0,33 | 11,23 % | 3,08 % | 0,38 % | 0,36 %
2004 | 2,34 | 2,58 | 2,60 | 11,74 % | 4,63 % | 1,12 % | 0,62 %
2005 | 6,00 | 6,30 | 6,35 | 8,60 % | 20,50 % | 4,04 % | 4,09 %
2006 | 5,60 | 5,90 | 5,95 | 7,40 % | 21,50 % | 5,10 % | 5,31 %

Spoločnosť vlastní celkovo 28 nehnuteľností a 5 nezastavaných pozemkov. Sedem nehnuteľností bolo postavených pred rokom 1900, 13 nehnuteľností je z rokov 1920 až 1945, 3 nehnuteľnosti boli vybudované v rokoch 1975 až 1985, 4 pochádzajú z rokov 1993 – 1999 a administratívne centrum Diplomat bolo postavené v roku 2004. Z uvedeného počtu nehnuteľností bolo 17 naposledy rekonštruovaných pred rokom 2000. 

Spoločnosť z celkového počtu 28 objektov prenajíma diplomatickým misiám 17 nehnuteľností v zostatkovej cene 945 mil. Sk. Zmluvy na prenájom týchto nehnuteľností boli v mene SR uzatvorené mnohokrát na obdobie presahujúce 20 rokov ešte pred vznikom akciovej spoločnosti.  Podmienky na indexáciu výšky nájomného sú zakotvené v zmluvách, ale v žiadnom prípade neumožňujú voľné určovanie výšky cien nájomného. Ako príklad uvádzame zmluvu uzatvorenú s Veľvyslanectvom Francúzskej republiky, pri ktorej dĺžka nájmu je stanovená na 99 rokov, možnosti výpovede sú minimálne, cena je určená ako pevná a je možné ju zvyšovať len 1-krát za tri roky o výšku stanovenú podľa indexu spotrebiteľských cien vo Francúzsku za predchádzajúce tri roky. Nájomné za 1 m^2 pritom predstavuje v priemere len 97,5 EUR ročne (cca 3 800,- Sk). Podobným spôsobom je riešená aj zmluva s Veľvyslanectvom SRN, ktorá je uzatvorená na 30 rokov. Nájomné je možné zvyšovať po preukázateľnom zvýšení cien v SR len po vzájomnej dohode zmluvných strán. Priemerná výška nájomného za 1 m^2 predstavuje 125 EUR ročne (cca 5 000,- Sk). Výška nájomného za takéto priestory v centre Starého mesta pritom predstavuje sumu 6 000 až 9 000,- Sk za 1 m^2. 

Tri  bytové komplexy (Čmeľovec, Kohútova a Údolná) v hodnote 430 mil. Sk sú využívané ako pre pracovníkov diplomatických misií, tak pre iných klientov. V rámci nich má spoločnosť uzatvorenú nájomnú zmluvu na 10 rokov s Kanceláriou NR SR, kde nájomné je fixné a možno ho zvýšiť iba v prípade rastu cien energií o viac ako 10 % od dátumu uzatvorenia zmluvy.
 
Sedem objektov v hodnote 215 mil. Sk je využívaných na komerčné účely a budova na Palisádach 31 ako sídlo spoločnosti. Okrem toho do majetku spoločnosti patrí 5 pozemkov v hodnote  76 mil. Sk. Z nich dve sú nezastavané, na dvoch sú budovy vo vlastníctve Veľvyslanectva Ruskej federácie, pričom pozemky spoločnosť SSDZ, a.s., poskytuje bezodplatne v rámci reciprocity, a na jednom je hospodárska budova SSDZ, a.s. Zoznam spravovaného majetku rozdelený na majetok v súčasnosti využívaný na plnenie úloh štátu a majetok využívaný na komerčný prenájom je uvedený v prílohe – tabuľke č. 4.

Okrem vyššie uvedených okolností spojených s poskytovaním komplexných služieb pre cudzie zastupiteľské úrady v Slovenskej republike ovplyvňujú hospodárenie SSDZ ďalšie okolnosti. Na základe medzinárodných zmlúv podpísaných SR došlo v určitých prípadoch k presunu záväzkov SR  na SSDZ. Konkrétne možno spomenúť dohodu medzi SR a Kubou o recipročnej výmene objektov na základe zmluvy o výpožičke, kde SSDZ poskytuje bezodplatne ako priestory pre zastupiteľský úrad - budovu na Somolického ul. a rezidenčný byt na Čmeľovci. Ďalším je poskytnutie budovy SSDZ na Grösslingovej ul. na bezodplatné užívanie medzinárodnej organizácii UNDP (United Nations Development Programme – Rozvojový program OSN). Spoločnosť znáša náklady na opravy a údržbu uvedených objektov. Z právneho hľadiska pritom možno konštatovať, že na základe medzinárodných zmlúv je bezodplatným poskytnutím priestorov viazaná SR a nie spoločnosť SSDZ. V súvislosti s uvedeným a prihliadnuc na skutočnosť, že spoločnosť SSDZ, a.s., je samostatne  podnikajúci subjekt, ktorého úlohou je vykonávať podnikateľskú činnosť s cieľom dosiahnuť zisk a v súlade so zákonmi Slovenskej republiky, je potrebné tento problém doriešiť. Jednou z možností riešenia je úhrada prevádzkových nákladov na uvedené nehnuteľnosti (odpisy, daň z nehnuteľností, poistenie) na ťarchu štátneho rozpočtu. Výška týchto nákladov v súčasnosti predstavuje cca 2,5 mil. Sk ročne.

Jednou z foriem smerujúcich k splneniu úloh akciovej spoločnosti voči štátnemu rozpočtu  je okrem maximálnej hospodárnosti aj reštrukturalizácia majetku. Zbavenie sa všetkých nehnuteľností využívaných v súčasnosti na komerčné účely do konca roku 2006 je jedným zo základných smerov podnikateľského plánu. Cieľom spoločnosti je rozvíjanie jej činností v budúcnosti len v oblasti plnenia úloh štátu.

Na druhej strane treba uviesť, že reštrukturalizáciou majetku a odpredajom majetku v rokoch 2005 a 2006 sa znižuje možnosť tvorby zisku  a odvodu dividend v období po roku 2006, keď akciová spoločnosť bude plniť len úlohy v štátnom záujme.

Na základe zohľadnenia vyššie uvedených skutočností, rozboru nákladov spoločnosti, situácie na trhu ako aj tlaku akcionára možno konštatovať, že  spoločnosť plánuje v roku 2006  6-násobný nárast zisku v porovnaní s rokom 2004.